SKRIFTLIG FORESPØRGSEL P-0351/03

af Rodi Kratsa-Tsagaropoulou (PPE-DE) til Kommissionen

(6. februar 2003)

Om: Offentligt ansatte og økonomien i det offentlige i Grækenland

De nylige oplysninger (2001) fra Grækenlands statistiske kontor (ESYE) og det græske statsbudget viser, at beskæftigelsen inden for det offentlige er vokset og fortsat forventes at vokse kraftigt

på grund af indførelsen af deltidsbeskæftigelse. Det samlede antal beskæftigede i den offentlige sektor i bred forstand skønnes at ligge over 500 000 (fem hundrede tusind). Desuden er antallet af tidligere beskæftigede i den offentlige sektor, der nu er gået på pension, også steget og er i dag på 366 595 (tre hundrede og seksogtres tusind fem hundrede og femoghalvfems). Samtidig falder antallet af indbyggere i den arbejdsduelige alder inden for den private sektor.

Hvordan vurderer Kommissionen denne situation? Hvilke virkninger har denne situation for saneringen af den græske økonomi, pensionsordninger, konkurrenceevne samt bestræbelserne på at nå Lissabon-målene? Er der rettet eller vil der blive rettet henstillinger til den græske regering?

Svar afgivet på Kommissionens vegne af Anna Diamantopoulou

(5. marts 2003)

Beskæftigelsesretningslinjerne(1) omfatter politiske tiltag for alle medlemsstaterne inden for rammerne af den europæiske beskæftigelsesstrategi, som gennemføres gennem Luxembourg-processen. Medlemsstaterne opfordres til at tage hensyn til disse retningslinjer, når de udformer deres nationale beskæftigelsespolitikker. Disse rammer omfatter retningslinjer for forøgelse af deltagelsen på arbejdsmarkedet og af beskæftigelsesfrekvensen med henblik på at nå målsætningen fra Lissabon (Det Europæiske Råds møde den 23.-24. marts 2000) vedrørende fuld beskæftigelse.

Fremme af fleksible arbejdsformer, navnlig deltidsarbejde, kan være et betydningsfuldt politisk element i forbindelse med en forøgelse af beskæftigelsesfrekvensen. Med udgangspunkt i evalueringen af gennemførelsen af retningslinjerne og de landespecifikke anbefalinger i udkastet til den fælles rapport om beskæftigelsen 2002(2) er et af de vigtigste spørgsmål for fremtiden, som blev understreget, tilvejebringelse af et større incitament til deltidsbeskæftigelse. I den forbindelse er det værd at bemærke, at Grækenland fortsat har den laveste andel af deltidsarbejde i EU (3,5 %) i forhold EU's gennemsnit på 18 %.

Derudover står der i den første henstilling rettet mod Grækenland (Rådets henstilling 2002/178/EF af 18. februar 2002)(3), at Grækenland bør fortsætte indsatsen for at sikre gennemførelsen af beskæftigelsesretningslinjerne på tværs af de fire søjler med det formål at øge beskæftigelsesfrekvensen, især for kvinder og unge. Dermed menes foranstaltninger, som vil ændre de nuværende arbejdsmønstre, således at de bliver mere fleksible og bedre passer til de behov, som specifikke grupper i den erhvervsaktive befolkning (navnlig kvinder og ældre) har.

Derudover er man i forbindelse med udformningen af beskæftigelsesretningslinjerne meget opmærksom på at sikre overensstemmelse med målene for den økonomiske politik, herunder de offentlige finanser, hvilket understøtter de overordnede retningslinjer for den økonomiske politik. Hverken i forbindelse med evalueringen af de nationale handlingsplaner eller gennemførelsen af de overordnede retningslinjer for den økonomiske politik er det fænomen, som det ærede medlem påpeger, blevet nævnt som et problem.

Hvad angår pensioner, har den græske regering vedtaget ny lovgivning (lov 3029/02 vedtaget i 2002) med henblik på at rationalisere og forbedre tilliden til pensionsordningen og at undgå alvorlige budgetmæssige problemer, som skyldes den aldrende befolkning.

(1) Rådets afgørelse 2002/177/EF af 18. februar 2002 om retningslinjer for medlemsstaternes beskæftigelsespolitik for 2002, EFT L 60 af 1.3.2002.

(2) KOM(2002) 621 endelig udg.

(3) EFT L 60 af 1.3.2002.